Ири́на Константи́новна Роднина́ 1949 йылдың 12 сентябрендә Мәскәүҙә тыуған. Атаһы — Константин Николаевич Роднин, хәрби хеҙмәткәр, офицер, Вологда эргәһендәге, хәҙер инде ҡалаға ҡушылған Янино ауылынан. Әсәһе Украинанан, Бөйөк Ватан һуғышына тиклем Харьков медицина институтында өс курс уҡып ҡала; шәфҡәт туташы. Ирина Константиновнаның ата-әсәһе Бөйөк Ватан һуғышында таныша. Фигуристка: «Әсәйемдең хәрби ордендары атайымдыҡына ҡарағанда күберәк. Бәлки, был уның һуғышҡа иртәрәк инеүенә бәйлелер. Уларҙың һуғыш тураһында хәтирәләре күп булыу ғына түгел, хатта тормошҡа ҡараштарын да һуғыш билдәләй. Туғандарҙан тыш беҙҙә бик йыш ата-әсәйемдең хәрби дуҫтары ла ҡунаҡ була ине», - тип хәтерләй.